次韵范淳甫送秦少章
作者：蘇軾
朝代：宋

paragraphs: 宿緣在江海，世網如予何。
西來庾公塵，已濯長淮波。
十年淮海人，初見一麥禾。
但欣爭訟少，未覺舟車多。
秦郎忽過我，賦詩如卷阿。
句法本黄子，二豪與揩磨。
嗟我久離羣，逝將老西河。
後生多名士，欲薦空悲歌。
小范真可人，獨肯勤收羅。
瘦馬識醁耳，枯桐得雲和。
近聞館李生，病鶴借一柯。
贈行苦說我，妙語慰蹉跎。
西羌已解仇，烽火連朝那。
坐籌付公等，吾將寄潛沱。